Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 176/12/8803	Košice II, 1.6.2012
EEČ : 2-64-149-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	V trestnej veci vedenej pre prečin krádeže podľa § 212 ods. 2 písm. a) Trestného zákona, ktorého sa mal dopustiť obvinený XXXXX na tom skutkovom základe že v Košiciach,  na parkovisku pred závodom Valeo pri letisku, dňa 06.03.2012 v presne nezistenom čase v poobedňajších hodinách, po rozbití sklenenej výplne ľavého zadného okna vnikol do osobného motorového vozidla zn. Peugeot 106, bielej farby, EČV: XXXXX, kde poškodil zámok spínacej skrinky a z vozidla odcudzil 4 ks hudobné CD, 1 ks DVD koncert, 1 pár bielo-sivých ponožiek, 1 pár čiernych plátených rukavíc, pričom bol majiteľom vozidla prichytený, čím takto pre poškodeného XXXXX, nar. XXXXX, trvale bytom XXXXX, XXXXX, spôsobil odcudzením vecí škodu vo výške 100,-€ a poškodením vozidla škodu vo výške 250,-€,
lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením povereného príslušníka OR Obvodného oddelenia XXXXX - XXXXX sp. zn. ORP-XXXXX-2012 zo dňa 16.06.2006 bolo začaté trestné stíhanie a súčasne XXXXX vznesené obvinenie za prečin krádeže podľa § 212 ods. 2 písm. a) Trestného zákona, ktorého sa mal dopustiť na tom skutkovom základe že v Košiciach,  na parkovisku pred závodom Valeo pri letisku, dňa 06.03.2012 v presne nezistenom čase v poobedňajších hodinách, po rozbití sklenenej výplne ľavého zadného okna vnikol do osobného motorového vozidla zn. Peugeot 106, bielej farby, EČV: XXXXX, kde poškodil zámok spínacej skrinky a z vozidla odcudzil 4 ks hudobné CD, 1 ks DVD koncert, 1 pár bielo-sivých ponožiek, 1 pár čiernych plátených rukavíc, pričom bol majiteľom vozidla prichytený, čím takto pre poškodeného XXXXX, nar. XXXXX, trvale bytom XXXXX, XXXXX, spôsobil odcudzením vecí škodu vo výške 100,-€ a poškodením vozidla škodu vo výške 250,-€. 

Obvinený XXXXX spáchanie skutku priznal s tým, že po návrate z kontroly v psychiatrickej ambulancii si doma zbalil veci a odišiel na letisko, kde plánoval odletieť do Anglicka. Na letisku mu však nevedeli pomôcť, nakoľko nemal peniaze, preto šiel na parkovisko, kde rozbil okno na vozidle poškodeného, sadol si doň a do tašky si zbalil CD, rukavice a ponožky a pospal si. Vo vozidle si chcel zakúriť a chcel naštartovať káblami ako nejaký agent, pričom následne prišiel majiteľ vozidla a privolal políciu. Keďže poškodenému nevedel na mieste uhradiť škodu, povedal mu, aby mu vystavil šek a potom to uhradí. Svoj čin neľutuje. 

Zo svojho konania je obvinený dostatočne usvedčovaný najmä výpoveďou poškodeného XXXXX, ktorý popísal okolnosti, za ktorých našiel obvineného sedieť v jeho vozidle na mieste vodiča. Obvinený sa mu zdal ako nepríčetný a po celom vozidle mal rozložené svoje veci.  

Skutkové zistenia sú taktiež objektivizované zápisnicou o obhliadke miesta činu a potvrdením o zaistení vecí.  

Počas vyšetrovania boli na posúdenie duševného stavu obvineného XXXXX pribratí znalci z odboru zdravotníctva, odvetvia psychiatrie, ktorí v závere svojho posudku zisťujú, že obvinený je duševne chorý a trpí na schizofréniu. V čase spáchania činu obvinený konal pod vplyvom duševnej choroby a nebol schopný rozpoznať protiprávnosť svojho konania a nebol schopný svoje konanie ovládať. Obvinený toho času po ústavnej psychiatrickej liečbe na I. Psychiatrickej klinike v Košiciach je schopný chápať zmysel trestného konania. Znalci doporučujú obvinenému uložiť ochranné psychiatrické liečenia ambulantnou formou, pretože jeho pobyt na slobode bez psychiatrického liečenia môže byť pre spoločnosť nebezpečný. Obvinený je dispenzarizovaný na psychiatrickej ambulancii XXXXX u XXXXX.

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

S poukazom na všetky uvedené skutočnosti, keďže obvinený XXXXX nebol v čase činu pre nepríčetnosť trestne zodpovedný, bolo potrebné rozhodnúť v zmysle výrokovej časti tohto uznesenia a trestné stíhanie podľa § 215 ods. 1 písm. e) Trestného poriadku zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Kamil Lehotský
prokurátor